TOIMINTASUUNNITELMA 2023

 ”Rohkeasti tulevaisuuteen”

1**.** JOHDANTO

**Toiminnan tarkoitus:** Yhdistys aloittaa 52. toimintavuotensa vuonna 2023. Yhdistys on paikallinen senioriyhdistys, joka kuuluu valtakunnalliseen eläkeläisjärjestöön Kansallinen senioriliitto ry. Yhdistys sitoutuu liiton arvoihin, jonka mukaisesti myös sen ” Arvoissa korostuu elämänmyönteisyys ja positiivinen asenne sekä suoraselkäisyys. Vastuu itsestä ja muista, välittäminen myös ympäristöstä sekä perinteiden kunnioittaminen ovat tärkeitä arvoja.” Yhdistys kuuluu myös Keski-Suomen kansalliseen senioripiiriin.

**Toimintasuunnitelman lähtökohdat ja strategiset tavoitteet:** Yhdistyksen perustehtävä on edistää jäsenistön sosiaalista turvallisuutta ja hyvinvointia sekä mahdollistaa monipuolinen yhdessäolo ja toimeliaisuus. Yhdistyksen toiminnan tulee erottua muiden eläkeläisyhdistysten toiminnasta laadukkailla ja ajassa ja olevilla jäsenpalveluilla. Yhdistyksen haaste hyvistä edistysaskelista huolimatta on edelleen sähköisen viestinnän lisääminen ja jäsenistön digitaalisten taitojen kartuttaminen, johon myös valtakunnallinen teema kannustaa.

Yhdistys vaikuttaa seniorien edunvalvontaan eri organisaatioissa.

Yhdistys lupaa olla jäsenilleen toimiva ja välittävä vertaisyhteisö sekä vastuunkantajien ja vaikuttajien voimavarapankki. Se lupaa tarjota jäsenilleen yksilölliset ja joustavat toimintamuodot. Se on senioriosaajien verkosto, joka tuottaa omin voimin mielenkiintoisia esitelmiä ja asiantuntevaa kerhojen ja pienryhmien ohjausta.

2. JÄRJESTÖTOIMINTA

2.1. KOKOUKSET

Yhdistyksen sääntömääräiset kokoukset järjestetään senioritorstain yhteydessä Sepänkeskuksessa. Kevätkokous pidetään 9.3.2023 ja syyskokous 9.11.2023.

2.2. HALLITUS

Yhdistyksellä on kalenterivuodeksi kerrallaan valittava puheenjohtaja ja hallituksessa 2 - 10 jäsentä. Hallituksen jäsenten ja puheenjohtajan toimikausi voi yhtäjaksoisesti olla neljä vuotta. Jokaisella hallituksen jäsenellä on sovitusti oma erityistehtävänsä.

2.3. SENIORIPIIRI
Jyväskylän seniorit ry on Keski-Suomen kansallinen senioripiiri ry:n jäsen. Hallituksessa yhdistyksellä on ollut 2 – 3 paikkaa. Jyväskylän yhdistys on senioripiirin suurin yhdistys ja Senioriliiton yhdistyksistä neljänneksi suurin. Senioripiirin vuosikokouksiin lähetetään jäsenmäärään perustuva edustus; yksi edustaja kutakin alkavaa 60 jäsentä kohden (10 edustajaa). Senioripiirin kevätkokous 27.3.2023 Jyväskylässä ja syyskokous 20.11.2023 Muuramessa. Piirin suunnitteluseminaari järjestetään 28.8.2023 Jämsässä. Senioripiiri järjestää jäsenyhdistyksilleen koulutusta ja vastuutoimijoiden valmennusta, joilla varmistetaan jäsenlähtöinen ja moderni järjestöosaaminen.

2.4. SENIORILIITTO

Jyväskylän seniorit ry on Kansallinen senioriliitto ry:n jäsen. Senioriliiton liittohallitukseen 2021 – 2023 kuuluu Sirpa Teräväinen Jyväskylän senioreista.

Senioriliiton yhdistys- jäsenpalveluja ovat mm. yhdistysten vapaaehtoistoimijoiden kouluttaminen, jäsenlehti Patinan julkaiseminen, KILTA -jäsenrekisteri- ja tapahtumahallintajärjestelmän, yhdistysten nettisivujen ja Teams -verkkosovelluksen ylläpitäminen ja kustantaminen. V. 2023 Senioriliitto tarjoaa maksuttoman ja rajatun Office-paketin paikallisyhdistysten käyttöön. Lisäksi jäsenten käytössä on senioriliiton tuotteiden verkkokauppa ja v. 2023 monipuolistuneet jäsenedut. Senioriliitto tarjoaa Patinan lukijamatkoja kaikille yhdistysten henkilöjäsenille.

Senioriliiton liittokokous on 6.-8.6.2023 Savonlinnassa. Yhdistys nimeää kevätkokouksessa 2023 liittokokoukseen viralliset edustajat. Liittokokoukseen voi osallistua myös tarkkailijana.

3. TIEDOTTAMINEN

Yhdistyksen tärkein tiedotuskanava jäsenistölle ja jäsenyydestä kiinnostuneille on verkkosivut www.jyvaskyla.senioriyhdistys.fi. 1.10.2018 käyttöön otettu uusi jäsenrekisteri KILTA mahdollistaa sekä sähköisen viestinnän niille jäsenille, joilla on sähköpostiosoite, että maksullisen tekstiviestipalvelun ja sähköisen postituspalvelun. Jäsenkirje lähetetään jäsenille kaksi kertaa vuodessa. Tammikuun jäsenkirjeen yhteydessä jokainen jäsen saa jäsenmaksulaskun ja kevättoimintakauden toimintaesitteen. Toinen jäsenkirje syystoimintaesitteineen toimitetaan jäsenistölle elokuussa. Jäsenpostitus on pääasiassa sähköinen. Niille jäsenille, joilla ei ole sähköpostia, jäsenposti toimitetaan kirjepostina. Facebook –sivua Jyväskylän seniorit ry:ssä käytetään toimintojen ennakkomarkkinointiin ja tapahtuneesta kertomiseen.

Yhdistys tuottaa sekä painetun että sähköisessä muodossa olevan toimintaesitteen sekä kevättoiminta- että syystoimintakaudelle. Toimintaesitteitä jaetaan kirjastoihin, terveysasemille ja muihin sovittuihin paikkoihin, joissa eläkeikäiset liikkuvat. Matkoista ja retkistä vastuullinen matkanjärjestäjä tekee matkakohtaisia monistemuotoisia esitteitä, joita jaetaan senioritorstaissa ja ne ovat myös saatavana sähköisessä muodossa verkkosivuilta.

Puheenjohtaja tai joku muu pyydettynä kirjoittaa verkkosivuille blogia ajankohtaisista yhdistyskuulumisista ja päivittää osaltaan facebook -sivuja. Toimintaa dokumentoidaan verkkosivujen kuvagalleriaan.

Maksullinen lehti-ilmoittelu on supistettu pääasiallisesti tapahtumien markkinointiin. Yhdistys hyödyntää Keskisuomalaisen ilmaista menot -palstaa ja Jyväskylän kaupungin tapahtumakalenteria sekä soveltuvin osin myös aluelehtien tapahtumakalentereja.

4. VAIKUTTAMINEN JA VERKOSTOTYÖ

Paikallisen edunvalvonta- ja vaikuttamistyön strateginen tavoite on lisätä senioritoiminnan näkyvyyttä ja vaikuttaa senioreja koskevaan päätöksentekoon vanhusneuvoston kautta sekä omilla lausunnoilla, kannanotoilla ja mielipidekirjoituksilla.

Yhdistyksellä on varsinainen jäsen ja varajäsen Jyväskylän vanhusneuvostossa myös toimintakaudella 2021 – 2025. Varsinainen jäsen on Kaija Heikura ja varajäsen Pentti Niekka. Vanhusneuvoston varsinainen jäsen Kaija Heikura valittiin Keski-Suomen hyvinvointialueen vanhusneuvoston puheenjohtajaksi.

Yhdistys on jäsenenä Keski-Suomen yhteisöjen tuki ry:ssä ja jakaa Jyväskylän talousseura ry:n kanssa Sepänkeskuksen toimistotilan ja samalla sen käyttökustannukset.

Yhdistys osallistuu yhdessä Keski-Suomen kansallisen senioripiirin kanssa Hyvinvointimessuille 15.-16.4.2023 Paviljongissa. Tapahtumaan uusitaan yleisesite. Tapahtumaan osallistuminen lisää yhdistyksen tunnettavuutta ja tukee jäsenhankintaa.

Yhdistys järjestää kutsuttavien yhteistyökumppaneiden kanssa matalan kynnyksen avoimen senioritapahtuman; Kirkkopuiston Laudatur 2023 perjantaina 8.9.2023 Jyväskylän keskustassa.

Yhdistys tekee yhteistyötä ja verkostoituu kaupungissa toimivien eläkeläisjärjestöjen, kaupungin senioripalvelujen ja yritysten kanssa sekä Keski-Suomen hyvinvointialueen kanssa.

Yhdistys on mukana Jyväskylän eläkeläisjärjestöjen puheenjohtajien verkostossa.

5. JÄSENHANKINTA JA –HUOLTO

Yhdistys tehostaa näkyvyyttään ja pyrkii kohdentamaan jäsenhankintansa eläkkeelle jääviin. Senioriliitolla on 2019 käynnistynyt STEAn rahoittama hanke ”Rohkeasti seniori”, jolla innostetaan eläkkeelle jääviä mukaan toimintaan. Näiden puitteissa yhdistys pyrkii toteuttamaan 1-2 tilaisuutta vuoden 2023 aikana Jyväskylässä vahvistaakseen jäsenhankintaa.

Yhdistys huomioi toiminnassaan kaikki jäsenikäluokat. Yhdistys muistaa jäseniään 80, 85, 90, 95 ja 100 – vuotismerkkipäiväkortilla. Yhdistyksellä on kunniapuheenjohtaja ja 5 kunniajäsentä. Uusille jäsenille järjestetään tervetulotilaisuudet tammi-, huhti- ja syyskuussa Sepänkeskuksessa ennen senioritorstain ohjelmaa.

Senioriliiton pronssiset ansiomerkit myöntää yhdistys kolmen aktiivisen jäsenvuoden jälkeen. Yhdistys anoo Keski-Suomen kansalliselta senioripiiriltä hopeiset ansiomerkit vähintään kolmen aktiiviseen toimintaan osallistumisen jälkeen. Yhdistys hakee kultaiset ansiomerkit ansioituneille jäsenille, jotka ovat olleet toiminnassa mukana kolme vuotta vastuutasolla. Senioripiiri puoltaa ansiomerkin ja lähettää hakemukset Senioriliittoon. Senioriliiton ansiomerkkisäännöt määrittelevät ansiomerkin saajan aktiviteettitason.

6. JÄSENPALVELUT

Jäsenpalveluiden strategisena tavoitteena on toimia jäsenlähtöisesti, uudistumiskykyisesti ja lähimmäistukea antamalla.

6.1. KERHOT

Senioritorstai on sosiaalista ja sivistyksellistä hyvinvointia tarjoava viikoittainen jäsenistön kohtaamispaikka, jonka yhteydessä pidetään vuosikokoukset ja muut koko jäsenistön yhteishenkeä nostattavat tapahtumat kuten kevät- ja joululounaat. Senioritorstain ydin on laadukas esitelmä. Senioritorstaista vastaa Senioritorstaitiimi. Naistoimikunta vastaa senioritorstain kahvituksista ja järjestää myyjäisiä sekä arpajaisia tulojen hankkimiseksi yhteiseen toimintaan.

Yhdistyksen pienryhmät toimivat kerhoina. Kerhotoimintaa hallituksessa koordinoi kerhovastaava. Jokaviikkoisina kerhoina toimivat bridgen pelaajat, Peliklubi ja Kannelkuoro. Myös Seniorikävely toteutetaan viikoittain. Elokuvakerho, Historiakerho, Hulluttelevat Leidit, Lounastreffit, Lukupiiri, Muistijumppa ja Viinikerho kokoontuvat kerran kuukaudessa syyskuusta toukokuuhun. Golfkerho on golfia harrastavien toimintaryhmä. Petanquen ja Mölkyn pelaaminen jatkuu ensi kesänä. Uusia pienryhmiä ja kerhoja voidaan perustaa jäsenistön ilmaisemien tarpeiden ja mielenkiinnon mukaan.

6.2. RETKET JA KULTTUURITAPAHTUMAT

Yhdistys järjestää jäsenistölleen kulttuuritapahtumia ja retkiä niin maakuntaan kuin kauemmaksikin matkailutoimikunnan suunnitelman mukaan matkavastaavan johdolla. Retket mahdollistavat myös tapaamiset muiden senioriyhdistysten kanssa.

6.3. KOULUTUS JA TAPAHTUMAT

Yhdistys huolehtii, että jäsenistöllä on mahdollisuus kartuttaa sähköisten viestimien ja sosiaalisen median käyttötaitoja. Yhdistys osallistuu senioripiirin järjestämiin, järjestötoimintavalmiuksia kehittäviin koulutuksiin vuonna 2023:

Rohkeasti toimijaksi valmennus 6.2.,8.5., 11.9.

Yhdistyksen kerhotoiminnan kehittäminen 27.3. (kevätkokous)

Kohtaamistaidot yhdistyksissä 17.4.

Digitalisoituneen yhdistyksen toimintatavat 18.9.

Kuka valvoo ja hoitaa asiasi-työpaja 10.10.

Yhdistyksen viestintä 20.11. (syyskokous)

Musiikki muistin ja mielen virkistäjänä, koko vuosi

Yhdistys lähettää Senioriliiton maksuttomiin koulutuksiin vapaaehtoisia uusia toimijoitaan: puheenjohtajien, sihteerien, jäsenrekisterivastaavien ja nettisivuvastaavien koulutus, KILTA -tapahtumahallinnan koulutus, edunvalvonnan päivä sekä FB-vaikuttajien viestintäpäivä.

Tapahtumiin sisällytetään toimintakausittaisia, ajankohtaisia ja jäsenistöä innostavia teemoja. Järjestetään perinteinen Senioriliiton suosittelema seniorikävely tiistaina 9.5.2023 teemalla Rohkeasti yhdessä.

6.4. SOPIMUKSET

Yhdistys jatkaa kylpylä- ja hyvinvointipalvelusopimusta kylpylähotelli Laajavuoren kanssa tarjotakseen jäsenille sopimushintaisia liikunta- ja virkistyspalveluja.

Lisätään jäsenistön tietoisuutta hakea Nasy – Naiset Yhdessä ry:n hyvinvointilomia.

7.TALOUS

Jäseniltä peritään syyskokouksen vahvistama jäsenmaksu 27 €, johon sisältyy Kansalliselle senioriliitolle menevä jäsenmaksuosuus 15€/jäsen (2021-23). Jäsenmaksun lisäksi yhdistyksen tulot kertyvät naistoimikunnan senioritorstaisin pitämän kahvion tuotoista, myyjäisistä ja arpajaisista. Kerhojen toiminta rahoitetaan omakustanteisilla kerhomaksuilla. Kannelkuoron menot rahoitetaan kuoromaksulla ja avustuksella.

8.TOIMINTAKALENTERI (1.1. – 31.5.2023)

|  |  |  |  |  |  |
| --- | --- | --- | --- | --- | --- |
| Tapahtuma  | Tammikuu  | Helmikuu  | Maaliskuu  | Huhtikuu  | Toukokuu  |
| Senioritorstain aloitus  | to 12.1. |   |   |   |   |
| Kevätkokous  |   |   | to 9.3. |   |   |
| Kevätmyyjäiset  |   |   |   | to 30.3 |   |
| Kevätlounas  |   |   |   |   | to 11.5. |
| Hallitus  | ke 18.1. | ke 22.2.  |  | ke 13.4.  | ke 24.5.  |
| Uusien jäsenten tervetuloinfo  |  to 26.1. |   |   |  to 20.4. |   |
| HyvinvointimessutPavijongissa  |   |   |   |  15.-16.4. la – su  |   |
| Senioripiirin kevätkokous ja koulutukset Jyväskylä |   |   | ma 27.3.  |   |   |
| Senioriliiton liittokokous |   |   |   |   |  6.-8.6.2023 |
| Seniorikävely  |   |   |   |   | ti 9.5.  |